Hingis i Kuerten trenutno prvi tenisači svijeta - 2001-08-14
Ivanišević na 11-tom mjestu ATP liste, Iva Majoli na 51. mjestu WTA ljestvice
TENNIS – Martina Hingis je i dalje vodeća na WTA ljestvici najboljih svjetskih tenisačica. Nakon što je pobijedila na turniru na Manhattan Beachu, Lindsay Davenport je na drugom mjestu, a njezina sunarodnjakinja Jennifer Capriati pala je na treću poziciju. Najbolje plasirana hrvatska tenisačica je Iva Majoli koja je zadržala 51. mjesto. Ako Majoli bude igrala uspješno kao u prvom kolu WTA turnira u Torontu onda će sigurno popraviti i svoj plasman na ljestvici najboljih tenisačica. Ona je svladala Amerikanku Mashonu Washington s 2:1, a turnir u Torontu ima nagradni fond od milijun i 200 tisuća dolara! Kod muškaraca, na ATP ljestvici, došlo je do promjene na vrhu. Sada je prvi Brazilac Gustavo Kuerten, koji je pobjednik Masters turnira u Cincinnatiju, a Andre Aggasi je na drugom mjestu. Goran Ivanišević je zadržao 11. poziciju. Medju prvih 50 je i Ivan Ljubičić, koji je nakon dobrih igara u Cincinnatiju smješten na 43. mjesto ATP ljestvice. NOGOMET – negdašnji izbornik njemačke nogometne reprezentacije Berti Vogts postao je izbornik kuvajtske nogometne selekcije. Vogts je potpisao jednogodišnji ugovor prema kojem će mjesečno zaradjivati više od 70 tisuća njemačkih maraka! GOLF – Amerikanac Tiger Woods i dalje je na vodećoj poziciji najboljih svjetskih igrača golfa. Iza njega se nalaze još dvojica Amnerikanaca – Phil Mickelson i David Duval!